b'\n_START_ARTICLE_\nDen milit\xc3\xa6re Sankt Henriksordenen\n_START_PARAGRAPH_\nDen milit\xc3\xa6re Sankt Henriksordenen (tysk: Milit\xc3\xa4r-St.-Heinrichs-Orden) er en saksisk orden innstiftet 7. oktober 1736 av kurfyrst Fredrik August II av Sachsen som tapperhetsutmerkelse. Ordenen var Sachsens fremste milit\xc3\xa6re orden og den eldste milit\xc3\xa6rorden i de tyske statene. Den er oppkalt etter keiser Henrik II av Det tysk-romerske rike, som ble helligk\xc3\xa5ret i 1143. Da Kongeriket Sachsen i 1918 ble omgjort til republikk, ble ordenen avskaffet som saksisk statsorden. Den fortsatte \xc3\xa5 eksistere i Huset Wettin som hadde regjert Sachsen som kurfyrster og konger. I 1959 samlet gjenlevende mottagere av ordenen og den tilknyttede medaljen seg til et konvent og i 1975 grunnla ordensherren en offisielt registrert forening for mottagerne.\n_START_SECTION_\nInsignier\n_START_PARAGRAPH_\nOrdenstegnet for Den milit\xc3\xa6re Sankt Henriksordenen best\xc3\xa5r av et hvitkantet malteserkors i gull. Midtmedaljongen b\xc3\xa6rer et portrett av Sankt Henrik if\xc3\xb8rt regalier og er omgitt av en bl\xc3\xa5 bord med innskriften \xc2\xabFRIDR \xe2\x80\xa2 AUG \xe2\x80\xa2 D \xe2\x80\xa2 G \xe2\x80\xa2 REX \xe2\x80\xa2 SAX \xe2\x80\xa2 INSTAURAVIT\xc2\xbb. P\xc3\xa5 revers st\xc3\xa5r mottoet \xc2\xabVIRTUTI IN BELLO\xc2\xbb (tapperhet i krig) omkring Sachsens riksv\xc3\xa5pen. I korsvinklene er det gr\xc3\xb8nne kroner. Over korset er det en kongekrone. Ordenstegnene er like i utforming for de forskjellige trinn, men er av ulik st\xc3\xb8rrelse og opphengt i forskjellige typer b\xc3\xa5nd._NEWLINE_Ordensstjernen har \xc3\xa5tte str\xc3\xa5legrupper og b\xc3\xa6rer motivet fra ordenstegnets medaljong i midten, men med mottoet p\xc3\xa5 borden._NEWLINE_Ordensb\xc3\xa5ndet er lyst bl\xc3\xa5tt med gule kantstriper.\n_START_SECTION_\nTildeling\n_START_PARAGRAPH_\nOrdenen var ved innstiftelsen forbeholdt offiserer i den saksiske h\xc3\xa6r. Fram til Napoleonskrigene ble ordenen sjeldent tildelt, deretter hyppigere. Ordenens forskjellige grader ble tildelt etter mottagerens rang. I spesielle tilfeller kunne ordenen tildeles for fortjenstfull innsats utenfor slagmarken._NEWLINE_I f\xc3\xb8rste verdenskrig ble det foretatt 12 tildelinger av storkors.'